cyanic-selkie/wikianc huggingface dataset:
Círculo Popular de La Felguera
Historia
Na súa estrea na categoría de prata o equipo acabou 13º, tendo que xogar a continuación unha promoción de permanencia, encadrado nun grupo coa Ponferradina, o Caudal, o Huesca e o Girona. Conseguiu catro vitorias e un empate en oito partidos, logrando así manter a categoría xunto co Caudal. Na seguinte campaña, con Jesús Barrio como adestrador, o CP La Felguera obtivo o mellor resultado da súa historia, acadando a sétima posición da Segunda División. Militou durante tres tempadas máis na categoría, ata que finalmente acabou descendendo na 1957/58, tras quedar último. Durante eses anos pasaron polo club xogadores como Francisco Irureta, Perfecto Gastón, Lucio, Herrero ou os galegos Martín Esperanza, Basteiro, Juananco e Chas.
Xogou tres tempadas máis na Terceira División, proclamándose dúas veces campión e outra subcampión, pero sen conseguir ascender de novo a Segundo, ao quedar eliminado nas promocións de ascenso sucesivamente contra Getxo, Salamanca e Albacete. Finalmente, en 1961 fusionouse co Racing de Sama, dando lugar á Unión Popular de Langreo.
Estadio
O equipo xogaba os seus partidos como local no estadio La Barraca, situado en La Felguera.
Haggard
O apelido Haggard pode estar referido a:
Olga Ladyzhenskaya
Olga Aleksándrovna Ladýzhenskaya (en ruso: Óльга Алексáндровн Лады́женская), nada en Kologriv (RSFS de Rusia) o 7 de marzo de 1922 e finada en San Petersburgo (Rusia), o 12 de xaneiro de 2004, foi unha matemática rusa coñecida polo seu traballo en ecuacións diferenciais parciais (especialmente no décimo noveno problema de Hilbert) e dinámica de fluídos.
Traxectoria
Ladýzhenskaya naceu en Kologriv, Gobernación de Kostromá, onde o seu pai, Aleksandr Ivánovich Ladýzhenski, era profesor de matemáticas. Pertencentes a unha familia da baixa nobreza rural, Aleksandr Ladýzhenski foi deportado e arrestado polo réxime de Stalin en 1937; en xuízo sumarísimo, foi declarado «inimigo do pobo» e condenado á morte. As dúas irmás de Olga foron expulsadas da escola, pero a Olga permitíuselle terminar os seus estudos.
A pesar diso, Olga tivo problemas para continuar coa súa formación, xa que era a filla dun «inimigo do pobo». En 1939, obtivo excelentes resultados nos exames de ingreso na Universidade de Leningrado; con todo, non foi admitida. Tras un breve período na Escola Normal de Leningrado (1939-1941), volveu á súa cidade natal, onde ensinou matemáticas na mesma escola en que ensinara o seu pai. Admitida finalmente en 1943 na Universidade de Moscova, grazas á intervención persoal da nai dunha alumna, iniciou os seus estudos de matemáticas. En 1947 casou con Andréi Alekséievich Kiseliov, matemático e historiador das matemáticas, e tamén profesor na Universidade de Leningrado.
En 1951 completara a súa tese; con todo, non puido defendela até pasada a morte de Stalin, en 1953. Finalmente, en 1954 foi nomeada profesora titular da Universidade de Leningrado e en 1961, directora do Laboratorio de Física Matemática do Departamento de San Petersburgo do Instituto de Matemáticas Steklov. Foi, así mesmo, presidenta da Sociedade Matemática de San Petersburgo e membro de número da Academia de Ciencias de Rusia.
Contribucións
Olga Ladýzhenskaya escribiu máis de 250 traballos sobre matemáticas. A súa obra cobre un amplo espectro de temas, desde as ecuacións diferenciais parciais, pasando polas ecuacións hiperbólicas, até as ecuacións diferenciais xeradas por funcións simétricas dos valores propios (eigenvalues) hessianos. Tamén se interesou pola unicidade na converxencia das series de Fourier, ou solucións mediante a aproximación por diferenzas finitas. Desenvolveu o tratamento funcional analítico de problemas non lineais estacionarios mediante a teoría de graos de Leray-Schauder.
Luis Cepeda
Infancia
Seus pais son mestra e arquitecto quen decidiron que, durante a nenez e a adolescencia, estivese alleo aos televisores; aínda que esta falta de televisores e, ao estar rodeado de músicos na familia, espertoulle o seu carácter autodidacta, que non xermolou até a universidade pasando as tardes na súa habitación cantando, compoñendo e tocando a guitarra.
Cepeda herdou o seu gusto pola música da súa familia xa que o seu tío, o falecido Alberto Cepeda, foi integrante do grupo de rock Desmadre 75, creador de temas como «Saca el güisqui, Cheli» en 1975 ou «Vamos de excursión» en 1976.
Durante estes primeiros anos aficionouse ao debuxo, a pintura e a facer maquetas. Tamén comezou a xogar ao baloncesto, deporte no que xogaba no equipo do seu centro educativo, os Maristas, e logo en categorías inferiores de Ourense.
Estudos universitarios
Cepeda comezou os seus estudos universitarios na Universidade da Coruña, onde realizou o tres primeiro cursos de Arquitectura (arquitectura técnica). Posteriormente trasladouse a Madrid e graduouse en Deseño Industrial na Universidade Alfonso X o Sabio. En Madrid, continou a dar renda solta á súa paixón polo baloncesto, xogando en equipos da facultade.
Tamén comezou a traballar para unha ONG, onde captaba clientes cantando na rúa, algo que continuou en Barcelona mentres completaba a súa formación cun mestrado en Deseño para a Automoción.
Influencias musicais
A pesar de crecer escoitando punk-rock, o cal é un dos seus estilos musicais favoritos a nivel persoal, afirma que Antonio Orozco, David Otero, India Martínez ou Pablo López son algunhas das súas maiores inspiracións musicais.
2015-2016: Inicios
En 2015, audicionou para a terceira tempada do talent show La Voz de Telecinco, coa esperanza de mellorar e desenvolver as súas habilidades musicais. Presentouse á audición ás cegas cantando unha versión de «Wherever You Will Go» do grupo The Calling. Tras finalizar a súa actuación, o concursante logrou facer que tres dos catro preparadores —Alejandro Sanz, Malú, Laura Pausini e Antonio Orozco— virasen as súas cadeiras, para logo eloxialo pola súa voz. A pesar do ofrecemento da cantante italiana de acompañala na súa xira, Cepeda elixiu a Malú como preparadora. No seu primeiro enfrontamento nos duelos fronte a Joaquín Garli cantando «Wake Me Up» de Avicii, foi eliminado do programa.
2017-2018: Operación Triunfo
No 2017, presentouse aos castings de Operación Triunfo, concurso musical que volvía tras anos sen emisión, sendo seleccionado para entrar na Academia cantando o tema «Tú Me Obligaste» de Antonio José. Foi seleccionado para cantar con Morat «Yo Contigo, Tú Comigo» na gala 2, e durante o concurso versionou outras cancións coma «No Puedo Vivir Sin Ti» (Los Ronaldos), «Reggaetón lento (Bailemos)» (CNCO), «Complicidad» (Vanesa Martín), «Dancing on My Own» (Calum Scott), «Pedacitos de ti» (Antonio Orozco), «Quien» (Pablo Alborán), «Mi héroe» (Antonio Orozco), «Vencer al amor» (India Martínez), e «Say you won't let go» (James Arthur) entre outras; tamén cantou «Lucia». Ao longo do seu paso polo programa, foi proposto polo público como favorito en dúas ocasións e nomeado cinco veces polo xurado do programa. Tras ser salvado polo público até en catro ocasiones (tres delas consecutivas), finalmente sería expulsado na gala 9. Quedou en noveno lugar.
Trala súa saída de OT, Cepeda e o resto de compañeiros do programa iniciaron a xira OT 2017 en concerto o 3 de marzo de 2018 en Barcelona e percorreron varias cidades ao longo de todo o ano. . O concerto máis multitudinario foi ante 60.000 persoas no emblemático Estadio Santiago Bernabeu, onde lles acompañaron grandes artistas como Pastora Soler, Zahara, David Bustamante, Luis Fonsi e Raphael. O 27 e 28 de decembro de 2018 reuníronse de novo para finalizar de forma definitiva esta etapa de concertos, despois do último que fixeron o 25 de agosto en Almería, xusto onde a empezaron: no Palau Sant Jordi de Barcelona.
2018-2020: Principios
Trala súa saída do programa, fichou por Universal Music Group e comezou a compoñer cancións propias, colaborando co cantante Andrés Suárez, co cal compuxo unha canción titulada "El Silencio Dijo Si", e con David Santisteban. A finais do mes de marzo, Cepeda publicou un breve adianto de «Por ti estaré», tema que estaría incluído posteriormente no seu álbum debut.
En marzo de 2018, Cepeda acudiu aos Premios Dial celebrados no Centro Internacional de Feiras e Congresos de Tenerife, xunto a algúns dos seus compañeiros de OT 2017 para recoller o galardón coma Fenómeno Musical do ano.
O 1 de xuño de 2018 publicou o seu primeiro sinxelo, titulado «Esta vez», o cal debutou na lista de vendas oficial de España no número 1, e cuxo éxito lle valeu unha certificación de platino. Dous días despois do lanzamento do primeiro sinxelo do álbum, Cepeda anunciou que o seu álbum debut sairía á venda o 29 de xuño, coincidindo a data co macro-concerto benéfico da xira do elenco de Operación Triunfo 2017 no Estadio Santiago Bernabéu da cidade de Madrid. Ademais, xunto a Roi Méndez e Miriam Rodríguez (tamén concursantes de OT 2017), foi abreconcertos da banda Queen no concerto do 10 de xuño no Palau Sant Jordi de Barcelona.
O 22 de xuño de 2018 publicou «Llegas tú», canción que comezou a compoñer durante a súa estancia na academia de Operación Triunfo. Finalmente, unha semana despois, saíu á venda o seu álbum debut, Principios, que veu acompañado das súas primeiras firmas e o anuncio dalgunhas das datas da súa primeira xira en solitario, e co cal conseguiu situarse no primeiro posto da lista de vendas oficial de España, conseguindo ser disco de ouro nunha semana. O álbum estaría cinco semanas consecutivas coma número 1.
Durante ese ano, o cantante participou coma artista convidado en diferentes concertos de compañeiros coma Antonio José, David Otero e Antonio Orozco. . O 10 de outubro de 2018 comezou a súa primeira xira en solitario, "Gira Principios", que se prolongou até o 25 de xaneiro de 2020.
Tralo éxito do seu primeiro traballo, o 14 de xuño de 2019 sacou á luz a reedición do seu primeiro álbum "Principios", baixo o título de "Nuestros Principios", conseguindo disco de platino na primeira semana coa venda acumulada do álbum orixinal; coma carta de presentación desta reedición publicou un novo sinxelo, «Mi Reino», o 24 de maio de 2019. O traballo inclúe os temas orixinais do seu primeiro álbum xunto a outros 9 temas, entre os que se atopan colaboracións con Antonio José e India Martínez.
O 28 de setembro de 2019 comezou unha xira de concertos xunto á súa excompañeira de OT 2017 Ana Guerra, a "Gira imginBank", que se prolongou até o 21 de xaneiro de 2020. Durante estes concertos especiais, Cepeda interpretou un repertorio reducido con temas do seu primeiro álbum e posterior reedición.
2020: Con Los Pies En El Suelo
Desde a saída da reedición do seu primeiro álbum, Cepeda continuou traballando no que se convertería no seu segundo álbum de estudio, que leva por título "Con Los Pies En El Suelo".
O tema «Gentleman» converteuse no primeiro sinxelo, adianto do álbum, saíndo ao mercado o 13 de marzo de 2020.
Premios e nomeamentos
Premios Cadena Dial
Premios Notirey (Arxentina)
Premios Favoritos (Sevilla Magazine)
Ticket of the year 2019 (Ticketmaster)
Premios Odeón
Coca-Cola For Me Awards (Ecuador)
Tamezo Mori
Tamezo Mori (en xaponés 森 為三, Mori Tamezō), nado en 1884 en Corea e finado en 1962 foi un naturalista xaponés.
Traxectoria
Mori ensinou nunha escola preparatoria da Universidade Imperial Keijō en Seúl desde 1909 até que foi expulsado polas forzas estadounidenses en 1945.
Principalmente ictiólogo, publicou numerosos traballos sobre a zooloxía da península coreana e de Manchuria. Algúns destes, como a súa Lista de verificación dos peixes de Corea e as bolboretas coreanas de 1934, aínda están vixentes hoxe.
Lucía Muñoz Dalda
Lucía Miriam Muñoz Dalda, nada en Palma o 25 de setembro de 1993, é unha política balear, de Podemos, deputada no Congreso dos Deputados de España nas XIII e XIV lexislaturas.
Traxectoria
Estudou Ciencias Políticas e Cooperación Internacional na Universidade Carlos III de Madrid. Traballou como técnico de proxectos para a ONG Enginyeria Sense Fronteres. Foi elixida deputada polas Illas Baleares nas Eleccións xerais de abril e nas Eleccións xerais de novembro de 2019, pasando a formar parte do grupo parlamentario confederal de Unidas Podemos-En Comú Podem-Galicia en Común,
Harriet Tracy
Harriet Ruth Brisbane Tracy, nada en Charleston, Carolina do Sur o 6 de decembro de 1834 e finada o 30 de maio de 1918, foi unha inventora estadounidense que patentou polo menos 27 inventos entre 1868 e 1915, incluíndo seis patentes de ascensores e 17 de máquinas de coser. A súa primeira patente foi a dun accesorio de berce para somieres. O seu ascensor patentado utilizouse na Exposición Universal de Chicago de 1893.
No seu obituario sinálase que tamén estaba "dotada como escritora de verso e prosa" e que colaboraba con frecuencia en "revistas e publicacións periódicas".